
Az Irota környékén végzett magnetotellurikus mérések feldolgozása és értelmezése / Data processing and interpretation of magnetotelluric surveying data near Irota (NE Hungary)

Irota Északkelet-Magyarországon, a Cserehátban található. Az Irota es Gadna közötti erdős területen végeztem magnetotellurikus méréseket, melyek a Magyar Földtani es Geofizikai Intezet (MFGI) es a Miskolci Egyetem (Ásványtani-Földtani Intézet, Geofizikai es Térinformatikai Intézet) együttműködésével valósultak meg. A mérések fő célja a paleozoós aljzat mélységének a pontosítása, valamint az esetleges aljzaton belüli fajlagos ellenállás inhomogenitások kijelölése volt. Az előzetes információk alapján a területen színes- és nemesfém dúsulás remélhető. A terület utóbbi években újraindult ásványi nyersanyagkutatása jelzi e munka aktualitását. Az MT mérések tíz ponton, egy szelvény mentén történtek. Az adatok feldolgozása a WinGLink szoftver segítségével történt. Az impedancia tenzor elemeinek becslését követően a látszólagos fajlagos ellenállás és fázis görbéket állítottam elő. A szelvény 2D inverzióját a nemlineáris konjugált gradiens algoritmus alapján hajtottam végre, melynek eredményét korábbi földtani és geofizikai adatokkal (fúrás, mágneses, szeizmikus, geoelektromos) vetettem össze. A paleozoós aljzatban jól látható módon megjelenik egy alacsony fajlagos ellenállású zóna. E jelenség mélyebb megértéséhez további geofizikai (MT, GP) és geológiai vizsgálatok szükségesek.



